Iniciatíva rodičov za dobré školy spúšťa od pondelka podpisovanie hromadnej pripomienky verejnosti k dvom legislatívnym návrhom, ktoré predložil minister školstva Dušan Čaplovič. V avizovaných novelách zákona o odbornom vzdelávaní a zákona o financovaní základných škôl, stredných škôl a školských zariadení vidia nespokojní rodičia snahu rezortu obmedziť slobodu voľby vzdelávania. "Reštriktívne opatrenia a uplatňovanie takmer neobmedzených právomocí samospráv, orgánov decentralizovanej štátnej správy, Štátnej školskej inšpekcie i samotného ministerstva voči školám bude v aplikačnej praxi znamenať likvidáciu škôl a faktický zánik systému neštátneho školstva na Slovensku," argumentuje predstaviteľka Iniciatívy rodičov za dobré školy Dana Spurná vo výzve na podpisovanie hromadnej pripomienky. Ako dodala, opatrenia by v krátkom čase mohli znamenať zánik množstva slovenských škôl a školských zariadení, masívne prepúšťanie pedagogických a nepedagogických zamestnancov škôl a obmedzenie práv a slobôd občanov.
Legislatívne zmeny ministra Čaploviča by umožnili vyšším územným celkom rozhodovať o otvorení prvých ročníkov v gymnáziách a stredných odborných školách. Iniciatíva namieta, že by tak samospráva dostala právomoc rozhodovať o likvidácii "nepohodlných" gymnázií, konzervatórií, stredných škôl a odborných učilíšť. Rodičom sa tiež nepáči, že novely zakotvujú aj právo hlavného školského inšpektora podávať návrh na vyradenie školy a školského zariadenia zo siete škôl a školských zariadení bez ohľadu na to, či zistil závažné nedostatky vo výchovno-vzdelávacom procese. Za obmedzujúce označuje Iniciatíva ustanovenie o plošnom odvolaní riaditeľov súkromných a cirkevných škôl, ktorí sú k 30. júnu 2013 vo funkcii viac ako päť rokov. Považuje to za zásah do kompetencií zriaďovateľov škôl menovať a odvolávať riaditeľa. V neposlednom rade kritizujú rodičia i navrhované zmeny vo financovaní, ktoré by dali obciam a VÚC právo nekontrolovateľne narábať s výnosom dane určeným na mimoškolské záujmové vzdelávanie. Po novom by totiž obec mohla rozhodnúť, koľko z dotácie na dieťa presunie centru voľného času a akú čiastku si ponechá pre vlastné potreby.
Súčasťou hromadnej pripomienky je i verejná výzva ministrovi Čaplovičovi. "Aby vypustil z ustanovení predložených návrhov zákonov všetky ustanovenia, ktoré vedú k možnému konfliktu záujmov, ku ktorému dochádza, ak štátne orgány v prenesenom výkone štátnej správy sú aj zriaďovateľmi škôl a školských zariadení a zároveň majú aj kompetenciu, ako orgán štátnej správy ukladať povinnosti iným zriaďovateľom, čo v praxi znamená, že jeden zo zriaďovateľov koná a rozhoduje o právach, právom chránených záujmoch alebo o povinnostiach iného zriaďovateľa," píše sa vo výzve Iniciatívy rodičov za dobré školy. Rodičia sa odvolávajú na školský zákon, ktorý garantuje vzdelávanie založené na princípe rovnoprávnosti. Podrobnosti o pripomienke ako aj odkaz na podpisový formulár sú k dispozícii na internetovej stránke http://hromadnapripomienka.wordpress.com/. Aktivitu možno sledovať aj na Facebooku v skupine Iniciatíva rodičov za dobré školy.